Europos Parlamento ir Tarybos reglamentas (EB) Nr. 1267/2003
2003 m. birželio 16 d.
iš dalies keičiantis Tarybos reglamentą Nr. 2223/96 dėl nacionalinių sąskaitų pagrindinių suvestinių rodiklių perdavimo terminų, leidžiančių nukrypti nuostatų, susijusių su nacionalinių sąskaitų pagrindinių rodiklių perdavimu, ir užimtumo pagal dirbtas valandas duomenų perdavimo
(tekstas svarbus EEE)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 285 straipsnį,
atsižvelgdami į Komisijos pasiūlymą [1],
atsižvelgdami į Europos centrinio banko nuomonę [2],
laikydamiesi Sutarties 251 straipsnyje nustatytos tvarkos [3],
kadangi:
(1) 1996 m. birželio 25 d. Tarybos reglamente (EB) Nr. 2223/96 dėl Europos nacionalinių ir regioninių sąskaitų sistemos Bendrijoje [4] pateikiama pamatinė bendrų standartų, apibrėžimų, klasifikacijų ir apskaitos taisyklių sistema, skirta valstybių narių sąskaitoms sudaryti pagal Bendrijos statistinius reikalavimus, kad būtų galima gauti palyginamus valstybių narių rezultatus.
(2) ECOFIN tarybos 1999 m. sausio 18 d. patvirtintame Pinigų komiteto pranešime apie statistikos reikalavimus Ekonominėje ir pinigų sąjungoje (EPS) pabrėžiama: tam, kad EPS ir viena bendra rinka tinkamai veiktų, labai svarbu yra efektyvi ekonominės politikos priežiūra ir koordinavimas, o dėl to reikia įdiegti visapusišką statistinės informacijos sistemą, kuri suteiktų politiką rengiantiems asmenims būtinų duomenų, kuriais remdamiesi jie galėtų priimti sprendimus. Šis pranešimas pabrėžė, kad yra labai svarbu turėti tokią informaciją prieinamą Bendrijoje ir ypač valstybėse narėse, dalyvaujančiose euro zonoje.
(3) Pranešime pabrėžiama, kad Ekonominėje ir pinigų sąjungoje kryžminiam šalių darbo rinkų palyginimui reikės skirti didesnį dėmesį.
(4) Tam, kad būtų parengti ketvirtiniai statistiniai duomenys euro zonai, nacionalinių sąskaitų pagrindinių suvestinių rodiklių perdavimo terminas turi būti sutrumpintas iki 70 dienų.
(5) Valstybėms narėms suteiktos ketvirtinės ir metinės leidžiančios nukrypti nuostatos, trukdančios nacionalinių sąskaitų pagrindinių suvestinių rodiklių parengimui euro zonoje ir Bendrijoje, turi būti panaikintos.
(6) ECOFIN tarybos 2000 m. rugsėjo 29 d. patvirtintame veiksmų plane dėl Ekonominės ir pinigų sąjungos statistinių reikalavimų nustatyta, kad nacionalinių sąskaitų užimtumo duomenis svarbu perduoti pagal dirbtas valandas.
(7) Laikantis Tarybos sprendimo 89/382(EEB) [5], Euratomas, 3 straipsnyje, ir Tarybos sprendime 91/115/EEB [6] nustatytos tvarkos atitinkamai konsultuotasi su Statistikos programų komitetu (SPK) ir su Pinigų, finansų ir mokėjimų balanso statistikos komitetu (PFBK),
PRIĖMĖ ŠĮ REGLAMENTĄ:
1 straipsnis
Reglamento (EB) 2223/96 B priedas iš dalies keičiamas taip:
1. Tekstas, pateiktas po pavadinimu "Nacionalinių sąskaitų duomenų perdavimo programa" iš dalies keičiamas taip:
a) tekstas "Lentelių apžvalga" pakeičiamas I priede nurodytu tekstu;
b) 1 lentelės tekstas "Pagrindiniai ketvirtiniai ir metiniai suvestiniai rodikliai" pakeičiamas II priede nurodytu tekstu.
2. Po pavadinimu einantis tekstas "Leidžiančios nukrypti nuostatos, taikomos lentelėmis, kurias reikia pateikti pagal "ESS 95" klausimyną, suskirstytos pagal šalis," pakeičiamas III priede nurodytu tekstu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimtas Liuksemburge, 2003 m. birželio 16 d.